Konur eru aðeins þriðjungur viðmælenda í fréttum. Hlutur þeirra er rýrari hér en víðast annars staðar á Norðurlöndum.
Valgerður Jóhannsdóttir, doktor í fjölmiðlafræði og lektor við stjórnmálafræðideild Háskóla Íslands, er annar höfunda greinar um kynjaslagsíðu í fjölmiðlum sem birtist í tímaritinu Stjórnmálum og stjórnsýslu. Byggt er á gögnum sem aflað er í alþjóðlegri fjölmiðlavöktun, þar sem valinn er einn dagur á ári í fjölmiðlum og hann skrásettur. Athygli vekur að þrátt fyrir að Íslendingar séu almennt framarlega þegar kemur að jafnréttismálum endurspeglast það ekki í fjölmiðlum.
Það er ekki nema þriðjungur viðmælenda í fréttum sem eru konur og hlutur kvenna í fréttum hér á landi er rýrari heldur en víðast á Norðurlöndunum, og það er auðvitað bara athyglisvert í sjálfu sér að þannig sé enn þá staðan.
Valgerður segir að fáar konur séu í hlutverki sérfræðinga og álitsgjafa í fréttum, sem sé ekki í samræmi við stöðu kvenna í samfélaginu. Það veki þó nokkra von um að framfarir gætu orðið á næstu árum hversu hátt hlutfall kvenna hafi verið í innlendum fréttum.
Þegar að við skoðuðum sérstaklega hlutfall kvenna í innlendum fréttum þá var hvorki meira né minna en 56%
Valgerður segir rannsakendur þó ekki treysta sér til að fullyrða neitt vegna þess að þetta hátt hlutfall í innlendum fréttum gæti hafa verið tilfallandi þann dag sem skrásettur var. Þennan dag hafi ríkisstjórnin kynnt efnahagsráðstafanir og viðbrögð við COVID-faraldrinum og mikið verið talað við forsætisráðherra og ráðherra ferðamála sem báðar hafi verið konur.